Κυρίες και Κύριοι Συνάδελφοι,
Η σημερινή συζήτηση διεξάγεται σε μια περίοδο αυξημένης αβεβαιότητας και σημαντικών γεωπολιτικών, οικονομικών, πολιτικών και κοινωνικών προκλήσεων. 

Μέσα σε αυτό το περιβάλλον, η ελληνική οικονομία έχει καταφέρει να αφήσει πίσω της μια δύσκολη περίοδο και να διαμορφώσει ισχυρότερες βάσεις για το μέλλον.

Η αναπτυξιακή πορεία, η βελτίωση των δημοσιονομικών επιδόσεων, η ενίσχυση της απασχόλησης και η αποκατάσταση της επενδυτικής εμπιστοσύνης αποτυπώνουν την πρόοδο που έχει συντελεστεί τα τελευταία χρόνια.

Πρόκειται για αποτέλεσμα επτάχρονης σταθερής πολιτικής βούλησης, συνεκτικής οικονομικής στρατηγικής, ρεαλιστικού σχεδιασμού, προγραμματικής συνέπειας και συλλογικής προσπάθειας.

Ωστόσο, αυτή τη συνολική πρόοδο δεν σημαίνει ότι και κάθε πολίτης, αυτομάτως, την αισθάνεται ως βελτίωση και της δικής του οικονομικής κατάστασης.

Ο επίμονα υψηλός πληθωρισμός, το αυξημένο κόστος στέγασης, οι δυσλειτουργίες σε επιμέρους αγορές και το ληξιπρόθεσμο ιδιωτικό χρέος εξακολουθούν να επιβαρύνουν νοικοκυριά και επιχειρήσεις και να διευρύνουν το χάσμα στην κατανομή των εισοδημάτων.

Είναι χαρακτηριστικό ότι η κατά κεφαλήν πραγματική κατανάλωση στην Ελλάδα, ως ποσοστό του ευρωπαϊκού μέσου όρου, αυξήθηκε από 77% το 2019 σε 80% το 2023, παραμένοντας στο ίδιο επίπεδο και το 2025. 

Γι' αυτό απαιτείται να κινηθούμε ταχύτερα, χωρίς να εγκαταλείψουμε τη δημοσιονομική υπευθυνότητα.

Σ’ αυτή την κατεύθυνση κινείται και το υπό συζήτηση Σχέδιο Νόμου.

Κυρίες και Κύριοι Συνάδελφοι,
Η αντιμετώπιση της ακρίβειας απαιτεί ρεαλιστικές και στοχευμένες πολιτικές, οι οποίες αναπτύσσονται σε τέσσερις συμπληρωματικές κατευθύνσεις.

Πρώτον, χρειάζεται αποτελεσματικός έλεγχος της αγοράς και ενίσχυση του ανταγωνισμού, ώστε να περιορίζονται φαινόμενα αισχροκέρδειας και αδικαιολόγητων ανατιμήσεων. 

Αυτό προϋποθέτει συστηματικούς ελέγχους και αυστηρές κυρώσεις όπου διαπιστώνονται παραβάσεις. 

Η Ανεξάρτητη Αρχή Ελέγχου της Αγοράς και Προστασίας του Καταναλωτή κινείται προς αυτή την κατεύθυνση. 

Έχει πολύ δουλειά ακόμη να κάνει, όπως και η Επιτροπή Ανταγωνισμού.
Πρόσφατη Έκθεση για το ελληνικό τραπεζικό σύστημα και τα επιτόκια των καταθέσεων το επιβεβαιώνει. 

Δεύτερον, απαιτείται μόνιμη ενίσχυση του διαθέσιμου εισοδήματος των πολιτών, μέσα από φορολογικές ελαφρύνσεις και αυξήσεις μισθών και συντάξεων, με μέριμνα για τα νοικοκυριά που δέχονται τις μεγαλύτερες πιέσεις. 

Στο υπό συζήτηση Σχέδιο Νόμου προβλέπονται συγκεκριμένες παρεμβάσεις:

· Η επέκταση του μηδενικού φορολογικού συντελεστή για εισόδημα έως 20.000 ευρώ στους φορολογουμένους με τρία εξαρτώμενα τέκνα.

· Η εφαρμογή, υπό προϋποθέσεις, του μηδενικού φορολογικού συντελεστή για εισόδημα έως 20.000 ευρώ και στους κατά κύριο επάγγελμα αγρότες.

· Η μείωση της προβλεπόμενης προκαταβολής φόρου εισοδήματος από επιχειρηματική δραστηριότητα φυσικών προσώπων.

· Η επέκταση της απαλλαγής από το ετήσιο τέλος επιτηδεύματος σε όλα τα νομικά πρόσωπα και τις νομικές οντότητες.

· Η αύξηση της ετήσιας οικονομικής ενίσχυσης ευάλωτων κοινωνικών ομάδων και η διεύρυνση των κατηγοριών δικαιούχων.

· Η αναπροσαρμογή των αναπηρικών επιδομάτων και παροχών με βάση τον συντελεστή ετήσιας αύξησης των συντάξεων.

· Η θέσπιση καταβολής επιδόματος σε υπαλλήλους του δημόσιου τομέα.

Οι παραπάνω παρεμβάσεις εντάσσονται στο συνολικό πακέτο μέτρων που ανακοινώθηκε στη Διεθνή Έκθεση Θεσσαλονίκης, ύψους περίπου 600 εκατ. ευρώ για το 2026 και 2,2 δισ. ευρώ για το 2027.

Τρίτον, απαιτούνται στοχευμένες και, όπου χρειάζεται, προσωρινές παρεμβάσεις σε επιμέρους εστίες έντονων ανατιμήσεων, όπως για παράδειγμα στην αγορά καυσίμων. 

Πρόκειται για ένα δυναμικό πλαίσιο κυβερνητικών παρεμβάσεων, με αξιολόγηση της κατάστασης ανά δεκαπενθήμερο, ώστε να λαμβάνονται πρόσθετες αποφάσεις, όταν και όπου απαιτείται.

Τέταρτον, η αντιμετώπιση της ακρίβειας απαιτεί και μια συντονισμένη ευρωπαϊκή απάντηση. 

Χρειάζεται κοινή προσέγγιση, με σεβασμό στους δημοσιονομικούς κανόνες, αλλά και την αναγκαία λελογισμένη ευελιξία, ώστε τα κράτη – μέλη να μπορούν να στηρίζουν πιο ουσιαστικά τους πολίτες και τις οικονομίες τους.

Κυρίες και Κύριοι Συνάδελφοι,
Η αποτελεσματική αντιμετώπιση των σημερινών προκλήσεων προϋποθέτει στενή παρακολούθηση των εξελίξεων, προσεκτική αξιολόγηση των δημοσιονομικών δυνατοτήτων και ορθολογική αξιοποίηση κάθε πρόσθετου δημοσιονομικού χώρου που δημιουργείται, με στοχευμένες παρεμβάσεις όπου υπάρχουν αυξημένες ανάγκες.

Κατά την πεποίθησή μου, το μεγάλο στοίχημα της επόμενης περιόδου δεν είναι μόνο η διατήρηση ικανοποιητικών ρυθμών οικονομικής μεγέθυνσης, αλλά και η ενίσχυση των παραγωγικών δυνατοτήτων της χώρας, ώστε να δημιουργηθούν σταθερές προϋποθέσεις για μακροπρόθεσμη ευημερία και για την άμβλυνση των οικονομικών ανισοτήτων.

Η αξιοποίηση των διαθέσιμων πόρων πρέπει να βασίζεται σε σαφείς προτεραιότητες και μετρήσιμα αποτελέσματα. 

Κάθε παρέμβαση οφείλει να αξιολογείται όχι μόνο ως προς τη δημοσιονομική της επίπτωση, αλλά και με βάση τη συμβολή της στις επενδύσεις, την παραγωγικότητα, τον εκσυγχρονισμό της δημόσιας διοίκησης, τη διαφάνεια, τη λογοδοσία και την εξωστρέφεια της οικονομίας.

Η επιτυχία της οικονομικής πολιτικής αποτυπώνεται, τελικά, στην ικανότητά της να μετατρέπει την οικονομική πρόοδο σε καλύτερη ποιότητα ζωής και να διασφαλίζει ότι τα οφέλη της ανάπτυξης κατανέμονται δίκαια, δημιουργώντας προοπτικές προόδου για το σύνολο της κοινωνίας.

Αυτός είναι ο στόχος μας ως Νέα Δημοκρατία και ως Κυβέρνησή της: μια Ελλάδα πιο ανθεκτική, πιο ανταγωνιστική, πιο δίκαιη και πιο ισχυρή, με βιώσιμη ανάπτυξη, κοινωνική συνοχή και προοπτική σταθερής προόδου.

